ເອກ​ອັກ​ຄະ​ລັດ​ຖະ​ທູດ ລາວ ປະ​ຈຳ ສະ​ຫະ​ລັດ ​ຄົນ​ໃໝ່ເຂົ້າ​ດຳ​ລົງ​ຕຳ​ແໜ່ງ​ຢ່າງ​ເປັນ​ທາງ​ການ
ທ່ານ​ໄດ້​ກ່າວ​ຕື່​ມ​ວ່າ ໜ້າ​ທີ່​ໃນ​ການ​ປະ​ຈຳ​ການ​ຄັ້ງ​ນີ້ ​ກໍ​ຈະ​ສຸມ​ໃສ່​ການ​ສົ່ງ​ເສີມ​ການ​ຮ່ວມ​ມື​ສອງ​ຝ່າຍ ​ລະ​ຫວ່າງ ລາວ ແລະ ສະ​ຫະ​ລັດ, ໂດຍ​ສະ​ເພາະ​ດ້ານ​ເສດ​ຖະ​ກິດ, ການ​ຄ້າ ແລະ ການ​ລົງ​ທຶນ
ສະຖານເອກອັກຄະລັດຖະທູດ ລາວ ປະຈຳນະຄອນຫຼວງວໍຊິງຕັນ ໄດ້ຕ້ອນຮັບເອກອັກຄະລັດຖະທູດ ລາວ ຄົນໃໝ່ ທ່ານ ສີສະຫວາດ ອິນພະຈັນ ເຂົ້າປະຈຳຕຳແໜ່ງຢ່າງເປັນທາງການ, ໂດຍໄດ້ເຂົ້າຢ້ຽມຢາມ ແລະ ຖ່າຍຮູບກັບປະທານາທິບໍດີ ສະຫະລັດ ທ່ານ ໂຈ ໄບເດັນ ເມື່ອວັນທີ 13 ມິຖຸນາທີ່ຜ່ານມາ, ເຊິ່ງພິທີດັ່ງກ່າວ ຖືກຈັດຂຶ້ນແທນການຍື່ນສານຕາຕັ້ງດ້ວຍຕົນເອງ ເພື່ອປ້ອງກັນພະຍາດ ໂຄວິດ-19 ທ່ານ ສີສະຫວາດ ເປັນເອກອັກຄະລັດຖະທູດ ລາວ ປະຈຳສະຫະລັດ ຄົນທີ 8 ສືບທອດຜູ້ດຳລົງຕຳແໜ່ງກ່ອນໜ້າທ່ານ, ທ່ານ ພັນຄຳ ອັ່ນລາວັນ ທ່ານໄດ້ກ່າວໃນຄຳເຫັນທີ່ວີໂອເອລາວໄດ້ຂໍນັ້ນວ່າ “ຂ້າພະເຈົ້າ, ມີຄວາມພາກພູມໃຈ ແລະ ຮູ້ສຶກເປັນກຽດຢ່າງສູງ ທີ່ໄດ້ຮັບມອບໝາຍໜ້າທີ່ອັນສູງສົ່ງໃນການກັບມາ ປະຕິບັດໜ້າທີ່ຢູ່ສະຫະລັດອາເມຣິກາອີກຄັ້ງໜຶ່ງ ເປົ້າໝາຍຫຼັກໃນການປະຕິບັດ ໜ້າທີ່ຂອງຂ້າພະເຈົ້າຄັ້ງນີ້ກໍແມ່ນການສືບຕໍ່ຮັດແໜ້ນ ແລະ ເສີມຂະຫຍາຍ ສາຍພົວພັນອັນດີ ລະຫວ່າງສອງປະເທດກໍ່ຄື ການຮ່ວມມືສອງຝ່າຍລະຫວ່າງ ສປປ ລາວ ແລະ ສະຫະລັດ ອາເມຣິກາ ໃຫ້ຂະຫຍາຍຕົວ ແລະ ແຕກດອກ ອອກຜົນຍິ່ງໆຂຶ້ນ ເພື່ອນຳເອົາຜົນປະໂຫຍດສູງສຸດ ມາໃຫ້ປະຊາຊົນຂອງສອງ ປະເທດ ” ທ່ານໄດ້ກ່າວຕື່ມວ່າ ໜ້າທີ່ໃນການປະຈຳການຄັ້ງນີ້ກໍຈະສຸມໃສ່ການສົ່ງເສີມການຮ່ວມມືສອງຝ່າຍລະຫວ່າງ ລາວ ແລະ ສະຫະລັດ, ໂດຍສະເພາະດ້ານເສດຖະກິດ, ການຄ້າ ແລະ ການລົງທຶນ ນອກນັ້ນກໍຈະສືບຕໍ່ເຮັດວຽກກັບບັນດາເຈົ້າໜ້າທີ່ ສະຫະລັດ ກ່ຽວກັບ ການຮັບເອົາຄົນລາວ ທີ່ພົ້ນໂທດກັບຄືນ ສປປ ລາວ, ເຊິ່ງບັນຫາດັ່ງກ່າວລັດຖະບານທັງສອງປະເທດແມ່ນບໍ່ສາມາດຕົກລົງກັນໄດ້ຈົນເຮັດໃຫ້ລັດຖະບານຂອງອະດີດປະທານາທິບໍດີ ດໍໂນລ ທຣຳ ຂວ້ຳບາດທາງດ້ານວີຊາຕໍ່ລັດຖະບານລາວ ທ່ານໄດ້ກ່າວອີກວ່າທ່ານຈະເອົາໃຈໃສ່ໃນການຊ່ວຍເຫຼືອ ແລະ ອຳນວຍຄວາມສະດວກເພື່ອສ້າງເງື່ອນໄຂໃຫ້ແກ່ພີ່ນ້ອງເຊື້ອຊາດລາວໃນ ສະຫະລັດ ແລະ ການາດາ ໃຫ້ສາມາດເດີນທາງກັບເມືອຢ້ຽມຢາມ ແລະ ປະກອບສ່ວນເຂົ້າໃນການສ້າງ ແລະ ພັດທະນາປະເທດ ລາວ ນັບຕັ້ງແຕ່ໄດ້ເຂົ້າປະຕິບັດໜ້າທີ່ເອກອັກຄະລັດຖະທູດ ລາວ ປະຈຳ ສະຫະລັດ ຢ່າງເປັນທາງການ ຫຼັງຈາກຂະບວນການຍື່ນສານຕາຕັ້ງແລ້ວ, ວຽກງານສຳຄັນອັນດັບທຳອິດຂອງທ່ານ ສີສະຫວາດ ກໍແມ່ນການເຂົ້າພົບພາກສ່ວນຕ່າງໆຂອງ ສະຫະລັດ, ເພື່ອແນະນຳຕົວ, ປຶກສາຫາລື ແລະ ແລກປ່ຽນຄວາມຄິດເຫັນເພື່ອເສີມຂະຫຍາຍການຮ່ວມມືສອງຝ່າຍ, ອີງຕາມການກ່າວຂອງສະຖານທູດ ລາວ, ແລະ ທ່ານຍັງໄດ້ເຂົ້າພົບບັນດາເຈົ້າໜ້າທີ່ກະຊວງການຕ່າງປະເທດ, ຮອງຜູ້ບໍລິຫານອົງການ USAID ແລະ ຫົວໜ້າອົງການເກັບກູ້ສິ່ງເສດເຫຼືອຂອງທະຫານອາເມຣິກາ ທີ່ຫາຍສາບສູນໃນປາງສົງຄາມຢູ່ລາວ ຫຼື POW/MIA ທ່ານສີສະຫວາດ ເຄີຍດຳລົງຕຳແໜ່ງເປັນຫົວໜ້າກົງສຸນ ກະຊວງການຕ່າງປະເທດ, ແລະ ກ່ອນໜ້າການຮັບຕຳແໜ່ງເປັນເອກອັກຄະລັດຖະທູດລາວ ປະຈຳ ສະຫະລັດ, ທ່ານ ສີສະຫວາດ ໄດ້ເປັນເອກອັກຄະລັດຖະທູດ ລາວ ປະຈຳ ອອສເຕຣເລຍ ແລະ ນິວຊີແລນ ໃນລະຫວ່າງປີ 2018 - ຕົ້ນ 2022